সফল ছানি অস্ত্রোপচার লালু প্রসাদের, ছবি শেয়ার কন্যা মিসার

ওয়েবডেস্ক- ছানি অপারেশন (cataract and retinal surgery) হল আরজেডি সুপ্রিমো, বিহারের প্রাক্তন মুখ্যমন্ত্রী লালু প্রসাদ যাদবের (Lalu Prasad Yadav) । ছানি সহ লালু প্রসাদের রেটিনাল অস্ত্রোপচার হয়েছে বলে খবর। তাঁর এই অস্ত্রোপচার সফল হয়েছে বলে জানা গেছে। একটি বেসরকারি হাসপাতালে লালু প্রসাদের অস্ত্রোপচার সম্পন্ন হয়। শনিবার হাসপাতালের তরফে এক বিবৃতি দিয়ে জানানো হয়েছে, সুস্থ আছেন লালু প্রসাদ যাদব।

সেন্টার ফর সাইট গ্রুপ অফ আই হসপিটালের চেয়ারম্যান এবং মেডিকেল ডিরেক্টর ডাঃ মহিপাল সিং সচদেবের তত্ত্বাবধানে নয়াদিল্লির সেন্টার ফর সাইটে এই অপারেশন হয়। হাসপাতাল জানিয়েছে, লালু প্রসাদ যাদবের ছানি ও রেটিনার অস্ত্রোপচার হয়েছে, যা সফলভাবে সম্পন্ন হয়েছে। তাঁকে পর্যবেক্ষণে রাখা হয়েছে। উন্নতমানের আধুনিক চক্ষু চিকিৎসা কৌশল ব্যবহার করে কোনও জটিলতা ছাড়াই অস্ত্রোপচারটি সম্পন্ন হয়েছে, ডে কেয়ারেই সম্পন্ন হয় গোটা প্রক্রিয়া। লালু প্রসাদ যাদবকে ছুটি দেওয়া হয়েছে, বাড়িতেই পর্যবেক্ষণে থাকবেন লালু প্রসাদ।

আরও পড়ুন- দিল্লি বিমানবন্দরে হাতাহাতি, যাত্রীকে মারধর পাইলটের

বাবার অস্ত্রোপচারের পরেই লালু প্রসাদকে সঙ্গে নিয়ে কন্যা মিসা ভারতী (Misa Bharti) সোশ্যাল মিডিয়ায় চিকিৎসকদের ধন্যবাদ জানিয়ে ছবি পোস্ট করেন। মিসা লেখেন, ঈশ্বরের কৃপায় ডাঃ মহিপাল সচদেবের দক্ষ নেতৃত্বে সেন্টারফরসাইট-এ আমার বাবার ছানি অস্ত্রোপচার সফলভাবে সম্পন্ন হয়েছে।

সহায়ক চিকিৎসক ও কর্মীদের আন্তরিক ধন্যবাদ। তাঁর দ্রুত আরোগ্যের জন্য আমি আপনাদের সকলের, শুভাকাঙ্ক্ষীদের কাছ থেকে প্রার্থনা ও আশীর্বাদ কামনা করছি।উল্লেখ্য, এর আগে ২০২২ সালে সিঙ্গাপুর লালু প্রসাদ যাদবের কিডনি প্রতিস্থাপন হয়েছে। তার কন্যা রোহিনী আচার্য এই কিডনি ডোনেট করেছিলেন। ৭৭ বছর বয়সী লালু যাদব বর্তমানে পশুখাদ্য কেলেঙ্কারি মামলায় জামিনে আছেন।

দেখুন আরও খবর

–