IRCTC দুর্নীতি নিয়ে লালু যাদবের আবেদনে সিবিআইয়ের জবাব চাইল দিল্লি হাইকোর্ট

নয়াদিল্লি: আইআরসিটিসি দুর্নীতি (IRCTC Fraud) মামলায় বিহারের প্রাক্তন মুখ্যমন্ত্রী লালু প্রসাদ যাদবের (Lalu Prasad Yadav) দায়ের করা আবেদনের প্রেক্ষিতে কেন্দ্রীয় তদন্ত ব্যুরো (সিবিআই-CBI)-এর জবাব চাইল দিল্লি হাইকোর্ট (Delhi High Court)। তবে এই মুহূর্তে নিম্ন আদালতের বিচার প্রক্রিয়ার উপর কোনও স্থগিতাদেশ দিতে রাজি হয়নি আদালত। ফলে আপাতত ট্রায়াল কোর্টে মামলার শুনানি চলবে বলেই স্পষ্ট জানিয়ে দিল হাইকোর্ট।

উল্লেখ্য, আইআরসিটিসি কেলেঙ্কারি মামলায় লালু প্রসাদ যাদব এবং তাঁর পরিবারের একাধিক সদস্যের বিরুদ্ধে ফৌজদারি অভিযোগ রয়েছে। এই মামলায় ট্রায়াল কোর্টের দেওয়া আদেশকে চ্যালেঞ্জ করে দিল্লি হাইকোর্টে আবেদন করেছিলেন লালু যাদব। সেই আবেদনের শুনানিতেই আদালত সিবিআইকে নোটিশ জারি করে বিস্তারিত জবাব জমা দেওয়ার নির্দেশ দেয়।

আরও পড়ুন: দিল্লি হিংসা মামলায়, এবার মূল ২ অভিযুক্তের জামিন খারিজ, রায় শীর্ষ আদালতের

শুনানির সময় লালু যাদবের পক্ষে সওয়াল করেন বর্ষীয়ান আইনজীবী কপিল সিব্বল। তিনি আদালতে আবেদন জানান, যতদিন না হাইকোর্ট বিষয়টি বিবেচনা করছে, ততদিন ট্রায়াল কোর্টের কার্যক্রম স্থগিত রাখা হোক। তাঁর যুক্তি ছিল, মামলার একাধিক আইনি দিক রয়েছে, যা উচ্চ আদালতের পর্যবেক্ষণ প্রয়োজন। তবে বিচারপতি স্বর্ণা কান্ত শর্মা এই মুহূর্তে ট্রায়াল কোর্টের উপর কোনও অন্তর্বর্তী স্থগিতাদেশ দিতে নারাজ হন। আদালত জানায়, সিবিআই তাদের জবাব দাখিল করার পরই ট্রায়াল কোর্টের কার্যক্রম স্থগিত করা হবে কি না, সেই আবেদন বিবেচনা করা হবে। এই মামলার পরবর্তী শুনানির তারিখ ধার্য করা হয়েছে ১৪ জানুয়ারি।

আদালতের এই সিদ্ধান্তে স্পষ্ট, আপাতত আইআরসিটিসি দুর্নীতি মামলায় লালু যাদবের আইনি লড়াই আরও এক ধাপ এগোলেও, নিম্ন আদালতের বিচার প্রক্রিয়া থামছে না। এখন সকলের নজর ১৪ জানুয়ারির শুনানিতে সিবিআই কী অবস্থান নেয়, তার দিকেই।